KOMISSION PÄÄTÖS,
tehty 21 päivänä joulukuuta 2006,
sähkön ja lämmön erillisen tuotannon yhdenmukaistettujen hyötysuhteen viitearvojen määrittämisestä Euroopan parlamentin ja neuvoston direktiivin 2004/8/EY soveltamiseksi
(tiedoksiannettu numerolla K(2006) 6817)
(ETA:n kannalta merkityksellinen teksti)
(2007/74/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon hyötylämmön tarpeeseen perustuvan sähkön ja lämmön yhteistuotannon edistämisestä sisämarkkinoilla ja direktiivin 92/42/ETY muuttamisesta annetun Euroopan parlamentin ja neuvoston direktiivin 2004/8/EY (1) ja erityisesti sen 4 artiklan 1 kohdan,
sekä katsoo seuraavaa:
(1)
Komission on määrä vahvistaa direktiivin 2004/8/EY 4 artiklan mukaisesti lämmön ja sähkön erillisen tuotannon yhdenmukaistetut hyötysuhteen viitearvot, jotka sisältävät asiaankuuluvien tekijöiden, kuten rakentamisvuoden ja polttoainetyyppien, mukaan eriytettyjen viitearvojen matriisin.
(2)
Komissio on laatinut hyvin dokumentoidun analyysin direktiivin 2004/8/EY 4 artiklan 1 kohdan mukaisesti. Kyseisen analyysin kattamalla kaudella parhaan käytettävissä olevan ja taloudellisesti perusteltavissa olevan teknologian on havaittu kehittyneen siten, että sähkön erillisen tuotannon yhdenmukaistetuissa hyötysuhteen viitearvoissa olisi syytä tehdä ero yhteistuotantoyksikön rakentamisvuoden mukaan. Lisäksi näihin viitearvoihin olisi sovellettava ilmasto-olosuhteisiin liittyviä korjauskertoimia, koska ilman lämpötila vaikuttaa polttoaineeseen perustuvan sähköntuotannon termodynamiikkaan. Viitearvoihin olisi sovellettava myös verkossa vältettyjä häviöitä koskevia korjauskertoimia, jotta voidaan ottaa huomioon energian säästöt, jotka saavutetaan, kun verkon käyttöä rajoitetaan hajautetussa tuotannossa.
(3)
Analyysi osoitti toisaalta, että lämmön erillisen tuotannon yhdenmukaistetuissa hyötysuhteen viitearvoissa ei ole tarpeen tehdä eroa rakentamisvuoden mukaan, koska kattiloiden nettoenergiatehokkuus ei ole juurikaan parantunut analyysin kattamalla kaudella. Ilmasto-olosuhteisiin liittyviä korjauskertoimia ei tarvita, koska ilman lämpötila ei vaikuta polttoaineeseen perustuvan lämmöntuotannon termodynamiikkaan. Myöskään verkoissa tapahtuvia lämpöhäviöitä koskevia korjauskertoimia ei tarvita, koska lämpö käytetään aina tuotantolaitoksen lähellä.
(4)
Yhdenmukaistetut hyötysuhteen viitearvot perustuvat direktiivin 2004/8/EY liitteessä III olevassa f kohdassa mainittuihin periaatteisiin.
(5)
On tarpeen varmistaa vakaat olosuhteet yhteistuotantoon tehtäville investoinneille sekä investoijien luottamuksen jatkuminen. Tämän vuoksi on asianmukaista säilyttää yhteistuotantoyksikköä varten samat viitearvot suhteellisen pitkän ajan eli kymmenen vuotta. Kun kuitenkin otetaan huomioon direktiivin 2004/8/EY päätavoite eli yhteistuotannon edistäminen primäärienergian säästämiseksi, olisi tarjottava kannustin vanhempien yhteistuotantoyksiköiden nykyaikaistamiseksi, jotta parannetaan niiden energiatehokkuutta. Tämän vuoksi yhteistuotantoyksikköön sovellettavia yhdenmukaistettuja hyötysuhteen viitearvoja olisi tiukennettava yhdennestätoista vuodesta sen rakennusvuoden jälkeen.
(6)
Tässä päätöksessä säädetyt toimenpiteet ovat yhteistuotantoa käsittelevän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Yhdenmukaistettujen hyötysuhteen viitearvojen vahvistaminen
Sähkön erillisen tuotannon yhdenmukaistetut hyötysuhteen viitearvot esitetään liitteessä I ja lämmön erillisen tuotannon yhdenmukaistetut hyötysuhteen viitearvot liitteessä II.
2 artikla
Sähkön erillisen tuotannon yhdenmukaistettujen hyötysuhteen viitearvojen korjauskertoimet
1. Jäsenvaltioiden on sovellettava liitteessä III olevassa a kohdassa esitettyjä korjauskertoimia liitteessä I esitettyjen yhdenmukaistettujen hyötysuhteen viitearvojen mukauttamiseksi keskimääräisiin ilmasto-olosuhteisiin kussakin jäsenvaltiossa.
Keskimääräisiä ilmasto-olosuhteita koskevia korjauskertoimia ei sovelleta polttokennoihin perustuvaan yhteistuotantotekniikkaan.
Jos viralliset säätiedot osoittavat, että tietyn jäsenvaltion alueella ilman vuotuisessa lämpötilassa on viiden celsiusasteen tai sitä suurempia eroja, kyseinen jäsenvaltio voi asiasta komissiolle ilmoitettuaan käyttää useita ilmastovyöhykkeitä ensimmäisen kohdan soveltamiseksi ja soveltaa tällöin liitteessä III olevassa b kohdassa esitettyä menetelmää.
2. Jäsenvaltioiden on sovellettava liitteessä IV esitettyjä korjauskertoimia mukauttaakseen liitteessä I esitettyjä yhdenmukaistettuja hyötysuhteen viitearvoja verkossa vältettyihin häviöihin.
Verkossa vältettyjä häviöitä koskevia korjauskertoimia ei sovelleta puupolttoaineisiin ja biokaasuun.
3. Kun jäsenvaltiot soveltavat sekä liitteessä III olevassa a kohdassa että liitteessä IV esitettyjä korjauskertoimia, niiden on sovellettava liitteessä III olevaa a kohtaa ennen liitteen IV soveltamista.
3 artikla
Yhdenmukaistettujen hyötysuhteen viitearvojen soveltaminen
1. Jäsenvaltioiden on sovellettava niitä liitteessä I esitettyjä yhdenmukaistettuja hyötysuhteen viitearvoja, jotka liittyvät yhteistuotantoyksikön rakentamisvuoteen. Näitä yhdenmukaistettuja hyötysuhteen viitearvoja sovelletaan 10 vuoden ajan yhteistuotantoyksikön rakentamisesta.
2. Alkaen yhdennestätoista vuodesta yhteistuotantoyksikön rakentamisesta jäsenvaltioiden on sovellettava yhdenmukaistettuja hyötysuhteen viitearvoja, joita 1 kohdan nojalla sovelletaan 10 vuotta vanhaan yhteistuotantoyksikköön. Näitä yhdenmukaistettuja hyötysuhteen viitearvoja sovelletaan vuoden ajan.
3. Tämän artiklan soveltamiseksi yhteistuotantoyksikön rakentamisvuodella tarkoitetaan sitä kalenterivuotta, jona sähköntuotanto aloitetaan.
4 artikla
Yhteistuotantoyksikön nykyaikaistaminen
Jos olemassa oleva yhteistuotantoyksikkö nykyaikaistetaan ja nykyaikaistamisen investointikustannukset ylittävät 50 prosenttia uuden vastaavan yhteistuotantoyksikön investointikustannuksista, 3 artiklan soveltamiseksi nykyaikaistetun yhteistuotantoyksikön sähköntuotannon rakentamisvuonna pidetään sitä kalenterivuotta, jona sähköntuotanto aloitetaan.
5 artikla
Polttoaineseos
Jos yhteistuotantoyksikkö toimii polttoaineseoksella, erillisen tuotannon yhdenmukaistettuja hyötysuhteen viitearvoja sovelletaan suhteessa eri polttoaineiden energiapanoksen painotettuun keskiarvoon.
6 artikla
Osoitus
Tämä päätös on osoitettu kaikille jäsenvaltioille.
Tehty Brysselissä 21 joulukuuta 2006.